Covid-19-pandemie ‘hopelik’ binne twee jaar verbyRusland ondersoek ‘n nuwe entstof vir Covid-19 (6 Augustus 2020) (Foto: Alexander Zemlianichenko Jr, Russiese Direkte Beleggingsfonds via AP) Moderne tegnologie en internasionale samewerking kan die Covid-19-pandemie tot twee jaar beperk, het die hoof van die Wêreldgesondheidsorganisasie, Tedros Adhanom Ghebreyesus, gesê. “Met die hoop dat ons bykomende hulpmiddels soos ŉ entstof kry, dink ek ons kan dit in ŉ korter tydperk as die griep van 1918 agter die rug kry,” het hy Vrydag by ŉ mediakonferensie in Genève gesê. Hoewel die nuwe koronavirus veel vinniger versprei omdat die wêreld vandag heelwat makliker verbind word as ŉ 100 jaar gelede, het moderne tegnologie mense maniere gegee om Covid-19 meer doeltreffend as die destydse griepuitbreking te beveg. “Ons hoop dus om die pandemie binne twee jaar verby te kry,” het hy gesê. Tedros het egter gewaarsku dat selfs al word ŉ entstof gevind, die pandemie nie net vanself beëindig gaan word nie. Lande kan nie net op ŉ toekomstige entstof staatmaak nie, maar moet bewese gesondheidsmaatreëls in werking stel, terwyl mense hul leefstyl moet aanpas om infeksies te stuit. Covid-19 het waarskynlik laat verlede in China sy oorsprong gehad. Sedertdien is 22 miljoen gevalle daarvan bevestig en meer as 780 000 sterftes is wêreldwyd aangemeld. Wêreldwyd is ouers ook bekommerd oor die heropening van skole te midde van die pandemie. Maria van Kerkhove, die WGO se hoofnavorser oor Covid-19, het gesê die pandemie moet beveg word in gemeenskappe waar kinders en onderwysers woon. As dit vinnig deur ŉ spesifieke gemeenskap versprei, kan dit ook in skole kop uitsteek. “Dit is werklik belangrik dat ons uitbrekings in bedwang bring in gebiede waar daar skole is.” (Argieffoto: Unsplash) Sy sê skole speel nie net ŉ onderrigrol nie, maar verseker ook dat kinders kos en sosiale interaksie ontvang. Die vereiste dat jong kinders maskers dra verskil van land tot land en die WGO beoog om riglyne oor maskers vir kinders van verskillende ouderdomme binne die volgende paar dae bekend te maak. Van Kerkhove sê wetenskaplike inligting oor die verspreiding van die virus onder kinders is in hierdie stadium nog uiters beperk. Mike Ryan, uitvoerende direkteur van die WGO se noodgesondheidsprogramme, het terselfdertyd gewaarsku dat makers net een van die maniere is om die verspreiding van die virus te beheer en dat dit nie ŉ plaasvervanger vir sosiale afstandhandhawing of minder leerders per klaskamer is nie.